ആഗോളവിപണിയില് ആശങ്ക, മെറ്റല് സ്റ്റോക്കുകള് കൂപ്പുകുത്തി, സെന്സെക്സില് 525 പോയന്റിന്റെ നഷ്ടം പ്രതികൂലമായ ആഗോള സാഹചര്യങ്ങളെ തുടര്ന്ന് ഓഹരിസൂചികകള് രണ്ടാം ദിവസവും നഷ്ടത്തില് ക്ലോസ് ചെയ്തു.സെന്സെക്സ് 524 പോയന്റ് താഴ്ന്ന് 58,490 ലും നിഫ്റ്റി 188 പോയന്റ് നഷ്ടത്തില് 17,396 ലുമാണ് വ്യാപാരം അവസാനിപ്പിച്ചത്. ചൈനയിലെ എവര്ഗ്രാന്റെ റിയല് എസ്റ്റേറ്റ് ഭീമന്റെ കടബാധ്യതയും കമ്മോഡിറ്റി വിലയിടിവും വരാനിരിക്കുന്ന യുഎസ് ഫെഡറല് റിസര്വ് യോഗവുമൊക്കെയാണ് നിക്ഷേപകരെ ആശയക്കുഴപ്പത്തിലാക്കിയത്. കനത്ത വില്പന സമ്മര്ദ്ദമാണ് വിപണിയിലുണ്ടായത്. ടാറ്റാ സ്റ്റീല്, ജെഎസ്ഡബ്ല്യു സ്റ്റീല്, ഹിന്ഡാല്കോ ഇന്ഡസ്ട്രീസ് തുടങ്ങി മെറ്റല് ഓഹരികളാണ് പ്രധാനമായും സമ്മര്ദ്ദം നേരിട്ടത്.ഐടിസി, ബജാജ് ഫിന്സര്വ്, എച്ച്സിഎല് ടെക്നോളജീസ്, ബ്രിട്ടാനിയ ഇന്ഡസ്ട്രീസ് തുടങ്ങിയ എഫ്എംസിജി സ്റ്റോക്കുകള് ലാഭം രേഖപ്പെടുത്തി. നിഫ്റ്റി എഫ്എംസിജി ഒഴികെയുള്ള സെക്ടറുകള് ഇന്ന് നഷ്ടത്തിലായിരുന്നു. ലോഹ സൂചിക ഏഴ് ശതമാനവും പൊതുമേഖല ബാങ്ക് സൂചിക നാല് ശതമാനവും തകര്ന്നു. ബിഎസ്ഇ മിഡ്ക്യാപ്, സ്മോള്ക്യാപ് സൂചികകള് 2 ശതമാനം വീതം ഇടിഞ്ഞു.